Hrvatsko psihološko društvo, od jučer, u kontaktima s Jasenkom Pregrad raspravlja, promišlja, podržava stav i razmišljanje uvažene kolegice. Posebice što se radi o uvijek aktualnoj temi - profesionalnosti i etici u kontaktima s medijima o čemu smo raspravljali na 16. GKHP održanoj 2008. u Poreču i na kojoj smo donijeli niz zaključaka i preporuka na koje valja stalno upozoravati. Osvrt kolegice Pregrad donosimo u nastavku:Jučer mi stiglo pismo u inbox, kao onomad Ježurki Ježiću. Adresa kratka, slova k'o jaja - casting manager, Nova TV. Zovu u svoju novu reality logu, pa ... požuri samo, ne žali nogu.Tekst je s PR marketinške strane izvrsno napisan - kratak, ne previše informacija, mamac br. 1 - emisija u "prime timeu", mamac br. 2 - pilot se snima kroz par dana (požuri trkom).Tekst otkriva da Nova TV opet sprema neku kvazi reality emisiju, pa kažu: "Tema emisije je ljubav odnosno traženje budućeg bračnog partnera kandidatima koji nam se prijave za sudjelovanje. Između ostalog za sadržaj te emisije su potrebiti stručnjaci iz područja. " Potrebiti su! Kome, čemu? Kao brošić na reveru emisije ili kao žig valjanosti?Osim što nemaju problem u ovom kontekstu upotrijebiti riječ 'ljubav' i što u istu ravan stavljaju psihologe, sociologe i astrologe, od psihologa očekuju da za kandidate daju "nekakav njihov psihološki profil" i "procjenu da li pred njima predstoji nekakva zajednička budućnost". Ako ste ikad čeznuli za tim da proričete budućnost umjesto da se bavite prognostičkom valjanošću testova, evo prilike! Ali, molim vas, utajite da ste psiholog.Svi koji se sjećaju konferencije(16. GKHP, Poreč, 2008), razumjet će kako sam pala u kolektivnu identifikaciju psihologa s Ježurkom. Podijelila bih dio mog odgovora casting managerici:Što se upita o sudjelovanju u vašoj emisiji tiče, moj odgovor je jednostavan - Ne, ne želim sudjelovati u vašoj emisiji jer ona nije etična s točke gledišta moje struke - psihologije.....Konferencija je završila zaključcima - preporukama, a ovdje je jedan od zaključaka:Kada mediji neetično potražuju informacije, obraniti se:; 2. odbijanjem momentalne suradnje s novinarima u kriznim situacijama iz pozicije struke (u nastojanju zaštite integriteta osobe) uz postizanje razumijevanja novinara za razloge odbijanja; 3.Ovo posljednje pod 3. znači da nije etično govoriti o pojedincima, ali jest o općim principima i znanjima. Dakle, mogli bismo u vašoj emisiji govoriti o općim principima slaganja i kompatibilnosti ljudi, zaljubljivanju i ljubavi i svemu što o tome mi kao struka znamo, ali ne bismo mogli govoriti o pojedincima koji u vašoj emisiji sudjeluju (kao niti o njihovim motivima za javno eksponiranje sebe i/ili zaradu slave ili novca).Osim toga, to što psihologiju (i sociologiju) kao struku stavljate u isti plan kao i astrologiju je prilično manipulativno u odnosu na gledatelje, jer im se šalje implicitna poruka kako su saznanja iz ta dva (tri) područja podjednako vrijedna i važna.Na žalost, dobro razumijem logiku proizvodnje ovakvih emisija, zloupotrebu različitih ljudskih motiva za njihovo stvaranje, znam da će ljudi - potencijalni kandidati dati svoj pristanak, međutim njihov pristanak niti mene, nas psihologe, niti vas kao tv kuću ne amnestira od odgovornosti što surađujemo s tim motivima i od vrlo ozbiljnih, osobnih i intimnih stvari pravimo publici "zabavu", a vašoj tv kući zaradu.Godinu dana nakon konferencije napisali smo i knjigu. U njoj možete podrobnije naći razloge za odbijanje. Posebno vas pozivam da pročitate poglavlje „Tko je za što odgovoran“ (koje ima i podpoglavlje Loptanje s odgovornošću "ljudi to hoće", a psiholozi "normaliziraju").Link na kojem je cijela knjiga u PDF formatu http://dpi.hr/wp-content/uploads/2011/07/Psihologija-mediji-etika.pdf Vjerujem da vam ovakav odgovor nije trebao i da je dijelom izvan vaših ingerencija, pa vas molim da ga proslijedite urednicima i vlasnicima vaše televizije.Usput, FYI - psiholozi su u Tjednu psihologije 2009. godine pokrenuli peticiju protiv vaše emisije Trenutak istine i motivirali Vijeće za medije da donese negativnu odluku o toj emisiji.Uz još neke osobne napomene, tu je pismu kraj.Koristim ovu prepisku kao povod da još jednom obnovimo etičke principe našeg sudjelovanja u medijima. Mnogima od nas koji smo radili na pripremi, sudjelovali na konferenciji i pisali i uređivali knjigu čini se da je sve jasno. Međutim, upiti nekih kolega u međuvremenu (od toga je ipak prošlo gotovo 10 godina) čine me vjerovati da je dobro podsjetiti se na Zaključke i preporuke konferencije i sačuvati ugled psihologije kao struke.Jer:Tražimo razlog, blatnjava zvijezdo,zašto jež voli rođeno gnijezdo!-Rođeno gnijezdo! Tako mi sala,za pola ručka ja bih ga dala!Poći ću s vama jer volim šalu,hoću da vidim ježa- budalu!....Po šumi danas, bez staze, putaJežurka Ježić lovi i luta.Vještak i majstor u poslu svom,radi i čuva rođeni dom.(Ježeva kućica, B.Ćopić).